原酒
作者：項安世
朝代：宋

paragraphs: 惟天降命，造此芳醇。
以養老疾，以奉祭賓。
少壯强艾，學仕耕耘。
食焉不暇，何酒之云。
世衰道降，禮喪法淪。
以酒爲膳，每食必陳。
童稚擬老，閨闥僣神。
心鉗廢慮，體緩妨勤。
業荒弗竟，行毀弗成。
俊才中畫，毅志早惛。
勿謂有常，異于湎沉。
褻天慢性，其罪則均。
作此自諭，諭我子孫。
恐干衆怒，勿示外人。